વળી, પાકિસ્તાન અને અફઘાનિસ્તાનમાં ભ્રષ્ટાચારને કારણે જ આતંરિક સંઘર્ષને ઉત્તેજન મળી રહ્યું છે. ચીનના કાયદાકીય પગલાં પણ ભ્રષ્ટાચાર સામે ડર ઊભો કરવામાં કાયમી સમાધાન લાવી શકયા નથી. ભ્રષ્ટાચારી દેશોની યાદીમાં સૌથી ઓછો ભ્રષ્ટાચાર હોય તેવા દેશમાં ડેન્માર્ક સૌથી આગળ છે. સતત બીજા વર્ષે ડેન્માર્કે આ બહુમાન મેળવ્યું છે. તેને ૧૦૦માંથી ૯૧ પોઈન્ટ્સ પ્રાપ્ત થયા છે. તેના પછી ફિનલેન્ડ અને સ્વિડન આવે છે, જેમને અનુક્રમે ૯૦ અને ૮૯ પોઈન્ટ્સ મળ્યા છે. આ દેશોમાં મિડિયાને ભરપૂર સ્વતંત્રતા, બજેટને લગતી માહિતીને જાહેર જનતાને સુલભ કરાવવી જેથી ખર્ચ કયાં થયો છે તે તેને જાણી શકે, લોકોને અપાયેલી સત્તા, ગરીબ અને તવંગર સૌને ન્યાય મેળવવામાં કોઈ ભેદભાવ નહીં જેવા કારણોને લીધે આ દેશો ભ્રષ્ટાચાર દૂર કરી શકયા છે.